CELEX: 52012PC0631
Language: mt
Date: 2012-10-25
Title: Proposta għal DEĊIŻJONI TAL-KUNSILL li tawtorizza kooperazzjoni msaħħa fil-qasam tat-taxxa fuq it-tranżazzjonijiet finanzjarji

|
			
		
		
		52012PC0631
		
			Proposta għal DEĊIŻJONI TAL-KUNSILL li tawtorizza kooperazzjoni msaħħa fil-qasam tat-taxxa fuq it-tranżazzjonijiet finanzjarji /* COM/2012/0631 final - 2012/0298 (APP) */
			
				
		
		
			
			   	Memorandum ta' Spjegazzjoni
1.           INTRODUZZJONI
Fit-28 ta’ Settembru 2011,
il-Kummissjoni adottat proposta[1]
għal Direttiva tal-Kunsill dwar sistema komuni ta’ taxxa fuq
it-tranżazzjonijiet finanzjarji (TTF) u li temenda d-Direttiva 2008/7/KE[2]. 
Il-bażi legali għad-Direttiva tal-Kunsill
proposta kienet l-Artikolu 113 TFUE, hekk kif il-Kummissjoni pproponiet
dispożizzjonijiet għall-armonizzazzjoni tal-leġiżlazzjoni li jikkonċernaw
it-tassazzjoni tat-tranżazzjonijiet finanzjarji sal-punt meħtieġ biex jiġi żgurat
il-funzjonament xieraq tas-suq intern għal tranżazzjonijiet fi strumenti
finanzjarji u sabiex tiġi evitata distorsjoni tal-kompetizzjoni. Din il-bażi
legali tippreskrivi l-unanimità tal-Kunsill skont il-proċedura leġiżlattiva
speċjali, wara konsultazzjoni mal-Parlament Ewropew u l-Kumitat Ekonomiku u
Soċjali. 
Il-proposta għandha l-għan li 
–                        
tarmonizza l-leġiżlazzjoni dwar tassazzjoni
indiretta fuq it-tranżazzjonijiet finanzjarji, li hija meħtieġa biex jiġi
żgurat il-funzjonament tajjeb tas-suq intern għal tranżazzjonijiet fi strumenti
finanzjarji u sabiex tiġi evitata d-distorsjoni tal-kompetizzjoni bejn
strumenti finanzjarji, atturi u postijiet tas-suq madwar l-Unjoni Ewropea, u
fl-istess ħin
–                        
tiżgura li l-istituzzjonijiet finanzjarji jagħtu
kontribut ġust u sostanzjali biex ikopru l-ispejjeż tal-kriżi reċenti u biex
joħolqu kundizzjonijiet ekwi ma' setturi oħrajn mill-perspettiva
tat-tassazzjoni[3],
u 
–                        
toħloq diżinċentivi xierqa għal tranżazzjonijiet li
ma jtejbux l-effiċjenza tas-swieq finanzjarji u b'hekk jiġu kkumplimentati dawk
il-miżuri regolatorji li l-għan tagħhom huwa li jevitaw kriżijiet fil-ġejjieni.
Filwaqt li diġà qabel ma bdiet il-kriżi
finanzjarja u ekonomika xi Stati Membri kellhom taxxi biss fuq xi
tranżazzjonijiet finanzjarji fis-seħħ, bosta oħrajn iddeċidew jew jikkomunikaw
l-intenzjoni tagħhom li jew jintroduċu taxxa bħal din, fejn iwessgħu l-ambitu
eżistenti tal-TTF tagħhom u/jew iżidu r-rati tat-taxxa sabiex jiżguraw li
l-istituzzjonijiet finanzjarji jagħtu kontribut ġust u sostanzjali biex ikopru
l-ispejjeż tal-kriżi reċenti, u għal konsolidazzjoni tal-baġits pubbliċi.
F'dan il-kuntest il-funzjonament effiċjenti
tas-suq intern (essenzjalment għas-servizzi finanzjarji) kien jeħtieġ azzjoni
maħsuba biex tiġi evitata d-distorsjoni tal-kompetizzjoni bejn il-fruntieri, u
fost il-prodotti u l-atturi. Tali effetti pożittivi, kif ukoll
kunsiderazzjonijiet ta' newtralità fiskali jeħtieġu armonizzazzjoni b’ambitu
wiesa’, notevolment biex ikopru wkoll prodotti mobbli ħafna bħal derivattivi,
atturi mobbli u postijiet tas-suq.
Fl-2011, għalhekk, il-Kummissjoni ppreżentat
il-proposta msemmija hawn fuq għal Direttiva dwar sistema komuni ta' TTF. Dik
il-proposta stabbiliet il-karatteristiċi essenzjali ta’ tali sistema komuni
għal TTF wiesa’ fl-UE li jkollu l-għan li jikseb dawn l-għanijiet. Kienet
konċeputa sabiex timminimizza r-riskju ta' rilokazzjoni.
Il-Parlament Ewropew ta l-opinjoni favorevoli
tiegħu fit-23 ta' Mejju 2012[4],
u l-Kumitat Ekonomiku u Soċjali Ewropew fid-29 ta' Marzu 2012[5]. Barra
minn hekk, anke il-Kumitat tar-Reġjuni adotta opinjoni favorevoli fil-15 ta'
Frar 2012[6].
Il-proposta u l-varjanti tagħha ġew diskussi
b'mod estensiv fil-laqgħat tal-Kunsill, li bdew taħt il-Presidenza Pollakka[7] u komplew
b’pass aktar mgħaġġel taħt il-Presidenza Daniża, iżda ma kisbux l-appoġġ
unanimu meħtieġ minħabba differenzi fundamentali u irrikonċiljabbli fost
l-Istati Membri.
Waqt il-laqgħat tal-Kunsill tat-22 ta' Ġunju u
l-10 ta' Lulju 2012, ġie aċċertat li d-differenzi essenzjali fl-opinjonijiet
jippersistu fir-rigward tal-ħtieġa għat-twaqqif ta' sistema komuni ta’ TTF
fil-livell tal-UE u li l-prinċipju ta' taxxa armonizzata fuq
it-tranżazzjonijiet finanzjarji mhux se jirċievi appoġġ unanimu fil-Kunsill
fil-futur prevedibbli.
Minn dan ta’ hawn fuq isegwi li l-għanijiet
ta’ sistema komuni ta’ TTF, kif diskussi fil-Kunsill fuq il-proposta inizjali
tal-Kummissjoni, ma jistgħux jintlaħqu fi żmien raġonevoli mill-Unjoni sħiħa.
F'dawn iċ-ċirkostanzi, ħdax-il Stat Membru (il-Belġju,
il-Ġermanja, l-Estonja, il-Greċja, Spanja, Franza, l-Italja, l-Awstrija, il-Portugall,
is-Slovenja u s-Slovakkja) indirizzaw talbiet formali lill-Kummissjoni permezz
tal-ittri li waslu bejn it-28 ta' Settembru u t-23 ta’ Ottubru 2012 li jindikaw
li jixtiequ jistabbilixxu kooperazzjoni msaħħa bejniethom fil-qasam tal-ħolqien
ta' sistema komuni ta' TTF u li l-Kummissjoni għandha tissottometti proposta
lill-Kunsill għal dak il-għan. Huma speċifikaw li l-għan u l-għanijiet għandhom
ikunu bbażati fuq il-proposta tal-Kummissjoni ta’ Settembru 2011 għal Direttiva
tal-Kunsill dwar sistema komuni ta’ taxxa fuq it-tranżazzjonijiet finanzjarji.
Saret ukoll referenza b’mod partikolari għall-bżonn li jiġu evitati azzjonijiet
evażivi, distorsjonijiet u trasferimenti lejn ġurisdizzjonijiet oħra.
Din il-proposta għal Deċiżjoni tal-Kunsill li
tawtorizza kooperazzjoni msaħħa fil-qasam tat-TTF hija r-reazzjoni
tal-Kummissjoni għal dawn it-talbiet għal kooperazzjoni msaħħa.
2.           BAŻI LEGALI GĦALL-KOOPERAZZJONI MSAĦĦA
Il-kooperazzjoni msaħħa hija rregolata
mill-Artikolu 20 tat-Trattat dwar l-Unjoni Ewropea (TUE) u
l-Artikoli 326 sa 334 tat-Trattat dwar il-Funzjonament tal-Unjoni Ewropea
(TFUE).
Din il-proposta tal-Kummissjoni għal Deċiżjoni
tal-Kunsill li tawtorizza koperazzjoni msaħħa fil-qasam tat-TTF hija bbażata fuq
l-Artikolu 329(1) tat-TFUE. 
3.           Miżuri previsti bil-għan li jimplimentaw
kooperazzjoni msaħħa
Il-proposta preżenti għal Deċiżjoni
tal-Kunsill tikkonċerna l-awtorizzazzjoni tal-kooperazzjoni msaħħa fil-qasam
tat-TTF. Proposta għal miżuri speċifiċi li jimplimentaw tali kooperazzjoni
msaħħa – jiġifieri, fis-sustanza, għal Direttiva dwar sistema komuni ta' TTF –
se titressaq fiż-żmien dovut. Din il-proposta se tkun bażata prinċipalment fuq
il-proposta oriġinali tal-Kummissjoni, f'termini tal-ambitu u l-għanijiet. 
4.           VALUTAZZJONI TAL-KUNDIZZJONIJIET LEGALI
GĦAL KOOPERAZZJONI MSAĦĦA
4.1.        Qasam kopert mit-Trattat
L-Artikolu 329(1) tat-TFUE jistipula li
kooperazzjoni msaħħa tista’ tiġi stabbilita “f’wieħed mill-oqsma koperti
mit-Trattati”. Din il-ħtieġa ġiet sodisfatta.
L-ewwel, sistema komuni ta’ TTF kif
kontemplata mill-proposta tal-Kummissjoni u fid-diskussjonijiet imnedija
fil-Kunsill hija koperta mit-Trattati, bħala każ ta' tassazzjoni indiretta
armonizzata skont it-tifsira tal-Artikolu 113 tat-TFUE. Skont din
id-dispożizzjoni, il-Kunsill jista' jadotta dispożizzjonijiet li, kif
is-sistema komuni għalhekk proponiet u ddiskutiet, hija meħtieġa biex tiżgura
l-funzjonament tas-suq intern u sabiex tevita distorsjoni fil-kompetizzjoni.
It-tieni, skema komuni ta' TTF bħal dik
inkwistjoni hija wiesgħa biżżejjed biex titqies bħala li tikkorrispondi għal
"qasam" kopert mit-Trattati, li fiha tista’ tiġi stabbilita
koperazzjoni msaħħa. Il-qafas essenzjali jarmonizza l-istruttura tat-taxxa u
jipprovdi għal rati minimi. Għandu wkoll jattribwixxi d-drittijiet fiskali bejn
l-Istati Membri, notevolment bil-ħsieb li tiġi evitata t-tassazzjoni doppja jew
in-nuqqas ta' tassazzjoni, tarmonizza l-ħlas u tinnomina d-debituri tat-taxxa.
Finalment, ikun fiha diversi elementi maħsuba biex jiġi żgurat li t-taxxa hija
effettivament miġbura fl-Istati Membri kollha.
L-Artikolu 20(1) tat-TUE jistipula li
l-kooperazzjoni msaħħa tista’ tiġi stabbilita biss "fil-qafas
tal-kompetenzi mhux esklussivi tal-Unjoni”. Il-kompetenza mogħtija mill-Artikolu
113 tat-TFUE tikkonċerna l-istabbiliment u l-funzjonament xieraq tas-suq intern
li huwa kondiviż, jiġifieri kompetenza mhux esklużiva (l-Artikolu 3 u 4(2)
tat-TFUE).
4.2.        Deċiżjoni ta’ awtorizzazzjoni
bħala l-aħħar għażla u l-parteċipazzjoni ta’ mill-inqas disa’ Stati Membri
L-Artikolu 20(2) tat-TUE jistipula li
deċiżjoni li tawtorizza l-kooperazzjoni msaħħa tista’ tiġi adottata
mill-Kunsill bħala l-aħħar għażla biss, meta jkun stabbilit li l-għanijiet ta’
dik il-kooperazzjoni ma jistgħux jitwettqu fi żmien raġonevoli mill-Unjoni
bħala entità sħiħa, u li mill-inqas disa’ Stati Membri jipparteċipaw fiha.
Diġà matul l-ewwel laqgħa rilevanti
tal-Kunsill dwar l-Affarijiet Ekonomiċi u Finanzjarji tat-8 ta' Novembru 2011,
xi Stati Membri ddikjaraw li kienu kontra kwalunkwe sistema komuni ta’ taxxa
fuq it-tranżazzjonijiet finanzjarji fil-livell tal-Unjoni Ewropea sakemm TTF
ta' tip simili ma jiġix introdott fuq livell globali. F'dak l-istadju, Stat
Membru wieħed propona li jittieħed vot dwar il-proposta sabiex tiġi evitata
kwalunkwe diskussjoni fil-futur rigward TTF armonizzata fil-livell Ewropew.
Matul is-seba' Kunsill "Il-Grupp ta'
Ħidma dwar il-Kwistjonijiet tat-Taxxa –Taxxa Indiretta (TTF)", l-ewwel
taħt il-Presidenza Pollakka u mbagħad taħt il-Presidenza Daniża, li fiha wkoll
ġew imressqa, eżaminati u diskussi diversi karatteristiċi ta' disinn
alternattiv għal TTF abbażi tal-proposta tal-Kummissjoni, ġie kkonfermat li
l-appoġġ unanimu għal sistema komuni ta’ TTF, kemm tul il-linji tal-proposta
tal-Kummissjoni jew xi varjant tagħha, ma setax jintlaħaq fil-livell tal-Istati
Membri kollha. 
Fil-laqgħa tal-Kunsill tat-22 ta’ Ġunju 2012,
l-Istati Membri li kienu esprimew l-oppożizzjoni tagħhom għal sistema komuni
ta' TTF diġà fl-istadji ta' qabel tennew il-pożizzjoni tagħhom. F’dawk
iċ-ċirkustanzi, diversi Stati Membri oħra esprimew l-intenzjoni tagħhom li
jitolbu awtorizzazzjoni għal involviment fil-kooperazzjoni msaħħa skont
l-Artikolu 20 tat-TUE u l-Artikolu 329 tat-TFUE. Xi wħud mill-opponenti għal
sistema komuni ta' TTF (ta' kull tip) stqarrew li huma ma jopponux proċedura
ta' kooperazzjoni msaħħa dwar din il-kwistjoni f'każ li r-rekwiżiti meħtieġa
kollha jiġu sodisfatti. 
Wara li kkunsidrat l-opinjonijiet espressi,
il-Presidenza (Daniża) ikkonkludiet fl-istess laqgħa li appoġġ għat-TTF kif
propost mill-Kummissjoni ma kienx unanimu. Il-Presidenza nnutat ukoll li kien
hemm appoġġ minn numru sinifikanti ta’ delegazzjonijiet biex tiġi kkunsidrata
kooperazzjoni msaħħa. 
Min-naħa tiegħu, il-Kunsill Ewropew iddikjara fil-laqgħa
tiegħu tat-28 ta’ Ġunju 2012: "[Kif] innotat fil-Kunsill tat-22 ta'
Ġunju 2012, il-proposta għal Taxxa fuq it-Transazzjonijiet Finanzjarji mhix se
tiġi adottata mill-Kunsill fi żmien perjodu raġonevoli. Diversi Stati Membri għalhekk se jniedu talba għal
kooperazzjoni msaħħa f’dan il-qasam, bil-għan li tiġi adottata sa Diċembru
2012."
Fil-laqgħa tal-Kunsill tal-10 ta' Lulju 2012,
il-Presidenza (li dak iż-żmien kienet Ċiprijotta) rreferiet
għad-diskussjonijiet li saru fil-laqgħa tal-Kunsill tat-22 ta' Ġunju 2012 u
l-konklużjonijiet hawn fuq imsemmija tal-Kunsill Ewropew. Hija nnotat in-nuqqas
ta' appoġġ unanimu għall-proposta tat-TTF diskussa taħt il-Presidenza Daniża.
Hija kkonkludiet li differenzi essenzjali fl-opinjoni jippersistu fir-rigward tal-ħtieġa
biex tiġi stabbilita sistema komuni ta’ TTF fil-livell tal-UE u li l-prinċipju
ta' taxxa armonizzata fuq it-tranżazzjonijiet finanzjarji mhux se tirċievi
appoġġ unanimu fil-Kunsill fil-futur prevedibbli. Finalment hija nnutat li hemm
appoġġ minn numru sostanzjali ta’ Stati Membri biex jikkonsidraw
il-kooperazzjoni msaħħa, li tippermetti għadd limitat ta' Stati Membri biex
l-ewwel jipproċedu bejniethom.
Minn dan ta’ hawn fuq isegwi li l-għanijiet
ta’ sistema komuni ta’ TTF, kif proposta mill-Kummissjoni u diskussa
fil-Kunsill, ma jistgħux jintlaħqu fi żmien raġonevoli mill-Unjoni sħiħa.
Għalhekk, l-aħħar alternattiva għal progress fuq dan il-fajl fi ħdan il-qafas
tat-Trattat ikun proċess ta’ kooperazzjoni msaħħa skont l-Artikolu 20 tat-TUE u
l-Artikolu 329 tat-TFUE.
F'dawn iċ-ċirkostanzi, ħdax-il Stat Membru (il-Belġju,
il-Ġermanja, l-Estonja, il-Greċja, Spanja, Franza, l-Italja, l-Awstrija,
il-Portugall, is-Slovenja u s-Slovakkja) indirizzaw talbiet formali
lill-Kummissjoni fejn indikaw li jixtiequ jistabbilixxu kooperazzjoni msaħħa
bejniethom fil-qasam tal-ħolqien ta' sistema komuni ta' TTF u li l-Kummissjoni
għandha tissottometti proposta lill-Kunsill għal dak il-għan.
4.3.        Tisħiħ tal-għanijiet
tal-Unjoni, il-protezzjoni tal-interessi tagħha u r-rinfurzar tal-proċess ta’
integrazzjoni tagħha
L-istabbiliment
ta’ suq intern huwa wieħed mill-għanijiet fundamentali tal-Unjoni kif stipulat
fl-Artikolu 3(3) tat-TUE. Dan l-għan ikun imsaħħaħ aktar permezz ta’ sistema
komuni ta’ TTF, peress li swieq kapitali issa huma karatterizzati minn
dimensjoni internazzjonali importanti, u differenzi sinifikanti fit-tassazzjoni
f'dan il-qasam ifissru tfixkil sinifikanti tal-kompetizzjoni u jostakolaw
l-istabbiliment ta' suq intern veru għall-prodotti koperti.
L-armonizzazzjoni tal-leġiżlazzjoni dwar forom
differenti ta' tassazzjoni indiretta skont l-Artikolu 113 tat-TFUE sservi
"l-istabbiliment u l-funzjonament tas-suq intern" u "sabiex tiġi
evitata d-distorsjoni tal-kompetizzjoni".
Il-koeżistenza ta' diversi forom nazzjonali
ta' TTF attwalment applikabbli jew li aktarx ikunu applikati fil-futur
prevedibbli f'għadd ta' Stati Membri, timplika li hemm frammentazzjoni tas-suq.
Dan imbagħad jissarraf f'distorsjoni tal-kompetizzjoni fir-rigward
tal-arbitraġġ tat-taxxa, telf tal-kummerċ, kemm bejn il-prodotti u żoni
ġeografiċi, inċentivi għall-operaturi biex jiġu evitati t-taxxi permezz ta'
operazzjonijiet bi ftit valur ekonomiku kif ukoll spejjeż żejda mġarrba minnhom
minħabba l-kumplessitajiet inerenti f'tali sitwazzjoni. Dan ix-xenarju joħroġ
diġà bħalissa u se jkompli jiżviluppa aktar jekk ma ssir l-ebda
armonizzazzjoni. Huwa kontra l-għan tal-Unjoni ta’ suq intern li jaħdem sewwa,
minbarra l-effetti negattivi tiegħu fuq id-dħul mit-taxxi. 
Dan huwa ta' rilevanza partikolari fis-settur
finanzjarju fejn il-bażijiet fiskali huma mobbli ferm min-natura tagħhom u
l-għażliet spiss jiddependu fuq il-livell tal-ispejjeż tat-tranżazzjoni (li
jinkludu t-taxxi) u fejn ir-riskju ta' rilokazzjoni minħabba l-prezz huwa għoli
ħafna.
Il-proposta oriġinali tal-Kummissjoni bbażata
fuq l-Artikolu 113 tat-TFUE mmirat sabiex jiġu indirizzati l-kwistjonijiet ta'
hawn fuq. Min-natura tiegħu, tali għan li jistabbilixxi suq intern veru u li
jtejjeb il-funzjonament tiegħu huwa ugwalment pertinenti fl-ambitu
tal-kooperazzjoni msaħħa mitluba, jiġifieri fost numru iżgħar ta' Stati Membri.

Fil-bidu tal-kooperazzjoni msaħħa,
il-benefiċċji immedjati għas-suq intern, minħabba l-ħtieġa, jirriżultaw biss fi
ħdan il-firxa ġeografika ta' tali kooperazzjoni, peress li mhux l-Istati Membri
kollha jipparteċipaw. Madankollu, billi din il-kooperazzjoni trid "tibqa'
miftuħa fi kwalunkwe żmien għall-Istati Membri kollha" (l-Artikolu 20(1),
it-tieni subparagrafu tat-TFUE, it-tieni sentenza), il-firxa ġeografika tagħha
se testendi b’mod korrispondenti, jekk u meta Stati Membri oħra jissieħbu.
Barra minn hekk, il-vantaġġi għas-suq intern,
f’termini ta’ tnaqqis tal-ispejjeż minħabba l-kumplessità, ukoll se jakkumulaw
għall-istituzzjonijiet tal-Istati Membri li ma jipparteċipawx inizjalment.
It-tranżazzjonijiet finanzjarji tagħhom koperti mill-kooperazzjoni msaħħa ser
ikunu s-suġġett ta' sistema komuni unika u mhux ta' għadd kbir ta’ regoli
nazzjonali differenti. 
B’kollox, il-kooperazzjoni msaħħa mitluba se
tiffavorixxi l-għanijiet tal-Unjoni, tħares l-interessi tagħha u ssaħħaħ
il-proċess tal-integrazzjoni.
4.4.        Konformità mat-Trattati u
l-liġi tal-Unjoni
Skont l-Artikolu 326 tat-TFUE, il-paragrafu 1,
il-kooperazzjoni msaħħa għandha tkun konformi mat-Trattati u l-liġi tal-Unjoni.
B'hekk, it-twaqqif ta' sistema komuni armonizzata ta' TTF, il-kooperazzjoni
msaħħa għandha tirrispetta l-acquis eżistenti f 'dan il-qasam. 
Bħalissa,
hemm att legali wieħed biss tal-Unjoni li jikkonċerna t-tassazzjoni ta'
tranżazzjonijiet finanzjarji, jiġifieri d-Direttiva tal-Kunsill 2008/7/KE[8]. B'mod
partikolari, fl-Artikolu 5(2) tagħha, din id-Direttiva teskludi kwalunkwe forma
ta’ taxxa indiretta fuq il-ħruġ ta' ċerti titoli (tranżazzjonijiet primarji
tas-suq f'dawn it-titoli ta’ sigurtà). Min-naħa l-oħra, minkejja din
l-esklużjoni, l-Artikolu 6(1)(a) ta’ din id-Direttiva jipprovdi l-Istati Membri
tal-UE bil-possibbiltà li jintaxxaw it-trasferiment tat-titoli ta’ sigurtà
(tranżazzjonijiet sekondarji tas-suq). Minn dan isegwi li filwaqt li taxxa
tista' tiġi ċċarġjata fuq it-trasferimenti ta' titoli ta’ sigurtà, l-ebda taxxa
ma tista' tiġi ċċarġjata fuq il-ħruġ u akkwist mill-ewwel detentur ta’
strumenti finanzjarji koperti mill-Artikolu 5(2) tad-Direttiva 2008/7/KE[9].
Kwalunkwe Direttiva tal-Kunsill potenzjali li
timplimenta l-kooperazzjoni msaħħa fil-qasam ta’ TTF ser ikollha tirrispetta
d-dispożizzjonijiet tad-Direttiva tal-Kunsill 2008/7/KE, sabiex jiġi evitat
kwalunkwe kunflitt potenzjali bejn iż-żewġ Direttivi. 
4.5.        Rispett tas-suq intern jew
tal-koeżjoni ekonomika, soċjali jew territorjali; l-ebda ostakolu jew
diskriminazzjoni fil-kummerċ; l-ebda distorsjoni tal-kompetizzjoni
4.5.1.     Kooperazzjoni msaħħa
m'għandhiex iddgħajjef is-suq intern jew il-koeżjoni ekonomika, soċjali u
territorjali
L-Artikolu 326, paragrafu 2, tat-TFUE
jirrikjedi li l-kooperazzjoni msaħħa ma tikkompromettix is-suq intern jew
il-koeżjoni ekonomika, soċjali u territorjali. 
Il-kooperazzjoni msaħħa fil-kuntest preżenti
ma toħloq l-ebda kunflitt mar-rekwiżit li tali kooperazzjoni m'għandhiex
tikkomprometti s-suq intern. L-armonizzazzjoni ta' TTF fit-territorju ta' grupp
ta' Stati Membri (il-ġurisdizzjoni ta' TTF) tikkontribwixxi għal funzjonament
aħjar tas-suq intern, minkejja li dawk il-vantaġġi ma jakkumulawx, la
immedjatament u lanqas kompletament, fuq l-iskala tas-27 Stat Membru kollha[10].
Ir-riskji ta' frammentazzjoni tas-suq intern u ta’ distorsjoni
tal-kompetizzjoni l-ewwel nett se jitnaqqsu u/jew jiġu evitati fl-ambitu
tal-ġurisdizzjoni ta' TTF kopert mill-kooperazzjoni msaħħa. Meta mqabbla ma'
sitwazzjoni mingħajr tali kooperazzjoni, il-funzjonament tas-suq intern,
fil-livell tas-27 Stat Membru, ser ikun imtejjeb aktar milli mhedded. 
Barra minn hekk, l-operaturi finanzjarji anke
minn barra l-ġurisdizzjoni tat-TTF se jibbenefikaw mis-simplifikazzjoni
inerenti fir-reġim armonizzat applikabbli mill-Istati Membri parteċipanti
kollha, bil-maqlub ta' xenarju ta’ reġimi diverġenti mhux armonizzati b'TTF.
Għall-raġunijiet simili, il-koeżjoni
ekonomika, soċjali u territorjali ma tkunx affettwata ħażin bil-kooperazzjoni
msaħħa mfittxija. Ma hemmx indikazzjonijiet li kooperazzjoni msaħħa bil-għan
ta' addozzjoni tad-dispożizzjonijiet ta' armonizzazzjoni rigward it-TTF iwasslu
għal differenzi sinifikanti fl-iżvilupp ekonomiku u soċjali bejn l-Istati
Membri parteċipanti u dawk mhux parteċipanti. U lanqas se taffettwa, b'mod
partikolari, b'xi mod negattiv l-iżvilupp ekonomiku jew soċjali tal-pajjiżi
ekonomikament ifqar jew li ġeografikament huma l-aktar reġjuni imbiegħda
tal-Unjoni Ewropea. F'dan ir-rigward, jista' jiġi nnutat li L-istati Membri li
qed jitolbu l-kooperazzjoni msaħħa għandhom differenzi importanti bejniethom,
kemm fir-rigward tal-prestazzjoni ekonomika kif ukoll tal-pożizzjoni ġeografika
fi ħdan l-Unjoni 
4.5.2.     Il-kooperazzjoni msaħħa
m’għandhiex toħloq xkiel jew diskriminazzjoni fil-kummerċ bejn Stati Membri u
lanqas m’għandha tfixkel il-kompetizzjoni bejniethom
L-Artikolu 326, paragrafu 2 tat-TFUE
jirrikjedi li l-kooperazzjoni msaħħa m’għandhiex toħloq xkiel jew
diskriminazzjoni fil-kummerċ bejn l-Istati Membri u lanqas tgħawweġ
il-kompetizzjoni bejniethom.
Il-Kummissjoni tqis li dan ir-rekwiżit ikun
sodisfatt, għar-raġunijiet li ġejjin. 
It-termini ta' kull reġim TTF armonizzat
operat taħt il-kooperazzjoni msaħħa japplikaw konsistentament
għall-istituzzjonijiet finanzjarji kollha u tat-transazzjonijiet konċernati,
skont il-kriterji oġġettivi u, notevolment, il-fatturi ta' konnessjoni
ġeografika msemmija.
Barra minn hekk, is-sempliċi koeżistenza
tas-sistema legali ta' TTF armonizzata, applikabbli fi ħdan l-Istati Membri
parteċipanti, fuq naħa, u s-sistemi ġuridiċi nazzjonali ta' Stati Membri mhux
parteċipanti min-naħa l-oħra, ma tistax fiha nfisha titqies bħala ostaklu,
diskriminazzjoni jew distorsjoni tal-kompetizzjoni. Fin-nuqqas ta'
kooperazzjoni msaħħa, numru saħansitra akbar ta' sistemi legali jkunu jeżistu
flimkien. Minn din il-perspettiva, pjuttost, il-kooperazzjoni msaħħa mfittxija
tnaqqas il-potenzjal għad-distorsjonijiet fil-kompetizzjoni, notevolment meta
huma konċernati distorsjonijiet permezz ta' nuqqas ta' tassazzjoni jew
tassazzjoni doppja.
4.6.        Rispett tad-drittijiet,
il-kompetenzi u l-obbligi tal-Istati Membri li ma jipparteċipawx
L-Artikolu 327 tat-TFUE jirrikjedi li
kull kooperazzjoni msaħħa tirrispetta l-kompetenzi, id-drittijiet u l-obbligi
ta’ dawk l-Istati Membri li ma jipparteċipawx fiha.
Kooperazzjoni msaħħa fil-qasam ta' sistema ta'
TTF komuni tkun konformi ma' dan ir-rekwiżit ukoll.
B’mod partikolari, dik is-sistema m'għandha
bl-ebda mod taffettwa l-possibbiltà għal Stati Membri mhux parteċipanti sabiex
iżommu jew jintroduċu TTF fuq il-bażi ta’ regoli nazzjonali mhux armonizzati,
sakemm biss dawn jikkonformaw mal-obbligi tal-liġi tal-Unjoni li huma xorta
waħda applikabbli.
Barra minn hekk, is-sistema komuni ta' TFF
tattribwixxi drittijiet fiskali lill-Istati Membri parteċipanti biss fuq
il-bażi ta' fatturi ta' konnessjoni xierqa.
5.           Konklużjonijiet ġenerali
Fuq il-bażi ta’ dan ta’ hawn fuq,
il-Kummissjoni tikkonkludi li l-kundizzjonijiet legali kollha stabbiliti
mit-Trattati għall-kooperazzjoni msaħħa huma sodisfatti, sakemm l-att li
jimplimenta l-kooperazzjoni msaħħa preżenti jirrispetta bis-sħiħ
id-dispożizzjoni rilevanti tad-Direttiva tal-Kunsill 2008/7/KE.
Il-Kummissjoni tikkunsidra wkoll li huwa
xieraq u f'waqtu li tawtorizza l-użu ta' kooperazzjoni msaħħa.
L-aħħar kriżi riċenti ekonomika u finanzjarja
globali kellha impatt serju fuq l-ekonomiji u l-finanzi pubbliċi fl-UE.
Is-settur finanzjarju kellu rwol maġġuri biex wassal għall-kriżi ekonomika
filwaqt li l-gvernijiet u ċ-ċittadini Ewropej inġenerali kellhom iġarrbu
l-ispejjeż. Is-settur finanzjarju esperjenza profittabilità għolja tul l-aħħar
żewġ deċennji li tista' tkun parzjalment ir-riżultat ta' xibka ta' sigurtà
(impliċita jew espliċita) provduta mill-gvernijiet, flimkien mar-regolamenti
bankarji u l-eżenzjoni mill-VAT.
Taħt dawn iċ-ċirkostanzi, xi Stati Membri bdew
jimplimentaw forom addizzjonali tat-tassazzjoni tas-settur finanzjarju, filwaqt
li Stati Membri oħra diġà kellhom fis-seħħ reġimi tat-taxxa speċifiċi għal
tranżazzjonijiet finanzjarji.
Is-sitwazzjoni attwali twassal għall-effetti
mhux mixtieqa li ġejjin:
- frammentazzjoni tat-trattament fiskali fis-suq
intern għas-servizzi finanzjarji - filwaqt li wieħed iżomm f'moħħu l-għadd
dejjem jikber ta’ miżuri fiskali nazzjonali mhux koordinati li qed jiddaħħlu -
bil-possibbiltajiet konsegwenti ta' distorsjonijiet tal-kompetizzjoni bejn
strumenti finanzjarji, atturi u postijiet tas-suq madwar l-Unjoni Ewropea u
t-tassazzjoni doppja jew nuqqas ta' tassazzjoni;
- l-istituzzjonijiet finanzjarji ma jagħmlux
kontribut ġust u sostanzjali biex ikopru l-ispiża tal-kriżi reċenti u
kundizzjonijiet indaqs ma' setturi oħra mil-lat tat-tassazzjoni mhumiex
żgurati;
- il-politika ta’ tassazzjoni ma tikkontribwixxix biex
tipprovdi diżinċentivi għal transazzjonijiet li ma jtejbux l-effiċjenza
tas-swieq finanzjarji u lanqas biex tikkumplimenta miżuri regolatorji biex jiġu
evitati kriżijiet futuri, iżda biss li tiddevja kirjiet mis-settur mhux
finanzjarju tal-ekonomija lill-istituzzjonijiet finanzjarji u, għalhekk,
twassal għal investiment eċċessiv f'attivitajiet li ma jkattrux il-benesseri.
L-implimentazzjoni ta’ sistema komuni ta’
taxxa fuq it-tranżazzjonijiet finanzjarji fost għadd suffiċjenti ta' Stati
Membri tkun tinvolvi vantaġġi tanġibbli immedjati fuq it-tliet punti elenkati
hawn fuq, fir-rigward ta’ tranżazzjonijiet finanzjarji koperti
bil-kooperazzjoni msaħħa. B'konnessjoni ma' dawn il-punti, il-pożizzjoni
tal-Istati Membri parteċipanti f'termini tar-riskji ta' rilokazzjoni, dħul
mit-taxxa, u effiċjenza tas-suq finanzjarju u evitatar ta' tassazzjoni doppja
jew nuqqas ta' tassazzjoni, tiġi mtejba. Il-leġiżlazzjoni tal-Istati Membri
l-oħrajn u l-politika f'dan il-qasam ma tkunx affettwata, filwaqt li
l-operaturi minn tali Stati Membri oħra jistgħu wkoll jibbenefikaw minħabba
t-tnaqqis fil-frammentazzjoni tas-suq intern (kif imsemmi hawn fuq). Permezz
ta' reġim skont il-linji tal-proposta oriġinali tal-Kummissjoni se jkun
possibbli li wieħed jindirizza azzjonijiet evażivi, distorsjonijiet u
trasferimenti lejn ġurisdizzjonijiet oħra.
2012/0298 (APP)
Proposta għal
DEĊIŻJONI TAL-KUNSILL
li tawtorizza kooperazzjoni msaħħa fil-qasam
tat-taxxa fuq it-tranżazzjonijiet finanzjarji
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikulari l-Artikolu 329(1)
tiegħu,
Wara li kkunsidra t-talbiet magħmula mill-Belġju,
il-Ġermanja, il-Greċja, Spanja, Franza, l-Italja, l-Awstrija, il-Portugall,
is-Slovenja u s-Slovakkja,
Wara li kkunsidra l-proposta mill-Kummissjoni
Ewropea,
Wara li kkunsidra l-kunsens tal-Parlament
Ewropew[11],
Billi:
(1)       Skont l-Artikolu 3(3)
tat-Trattat dwar l-Unjoni Ewropea (TUE), l-Unjoni għandha tistabbilixxi suq
intern.
(2)       Skont l-Artikolu 113
tat-Trattat dwar il-Funzjonament tal-Unjoni Ewropea (TFUE) il-Kunsill għandu
jaddotta dispożizzjonijiet għall-armonizzazzjoni ta' leġiżlazzjoni li tittratta
dwar taxxi fuq id-dħul mill-bejgħ, dazji tas-sisa u forom oħra ta' tassazzjoni
indiretta daqs kemm din l-armonizzazzjoni tkun neċessarja sabiex tiżgura
l-istabbiliment u l-operazzjoni tas-suq intern u tevita d-distorsjonijiet
tal-kompetizzjoni.
(3)       Fl-2011, il-Kummissjoni innutat
id-dibattitu li kien għaddej fil-livelli kollha dwar it-tassazzjoni
addizzjonali tas-settur finanzjarju. Dan id-dibattitu joriġina mix-xewqa li
jiġi żgurat li s-settur finanzjarju jikkontribwixxi b'mod ġust u sostanzjali
għall-ispejjeż tal-kriżi u li jiġi ntaxxat b'mod ekwu fil-konfront ta' setturi
oħrajn fil-ġejjieni, biex jiġu disinċentivati attivitajiet riskjużi wisq minn
istituzzjonijiet finanzjarji, biex jiġu kkumplimentati miżuri regolatorji
maħsuba biex jiġu evitati kriżijiet futuri u biex jiġi ġġenerat dħul
addizzjonali għall-baġits ġenerali jew għal skopijiet speċifiċi ta' politika.
(4)       F'dan l-isfond,
il-Kummissjoni adottat proposta għal Direttiva tal-Kunsill dwar sistema komuni
ta’ taxxa fuq it-tranżazzjonijiet finanzjarji u li temenda d-Direttiva
2008/7/KE[12].
L-għan ewlieni ta' dik il-proposta kien li jiġi żgurat il-funzjonament xieraq
tas-suq intern u sabiex tiġi evitata distorsjoni tal-kompetizzjoni.
(5)       Fil-laqgħa tal-Kunsill tat-22
ta' Ġunju 2012, ġie aċċertat li ma kienx hemm appoġġ unanimu għal sistema
komuni ta' taxxa fuq it-tranżazzjonijiet finanzjarji (TTF) kif proposta mill-Kummissjoni.
Il-Kunsill Ewropew ikkonkluda fid-29 ta' Ġunju 2012 li d-Direttiva proposta ma tiġix
adottata mill-Kunsill fi żmien perjodu raġonevoli. Waqt il-laqgħa tal-Kunsill
tal-10 ta' Lulju 2012, saret referenza għad-differenzi persistenti u essenzjali
fl-opinjonijiet fir-rigward tal-ħtieġa għat-twaqqif ta' sistema komuni ta’ TTF
fil-livell tal-Unjoni u ġie kkonfermat li l-prinċipju ta' taxxa armonizzata fuq
it-tranżazzjonijiet finanzjarji mhux se jirċievi appoġġ unanimu fil-Kunsill
fil-futur prevedibbli.
(6)       F'dawn iċ-ċirkostanzi, 11-il Stat
Membru, jiġifieri il-Belġju, il-Ġermanja, l-Estonja, il-Greċja, Spanja, Franza,
l-Italja, l-Awstrija, il-Portugall, is-Slovenja u s-Slovakkja, indirizzaw
talbiet lill-Kummissjoni b’ittri li waslu bejn it-28 ta' Settembru u t-23 ta'
Ottubru 2012 fejn indikaw li xtaqu li jistabbilixxu bejniethom kooperazzjoni
msaħħa bejniethom fil-qasam tat-TTF. Dawn l-Istati Membri talbu li l-ambitu u
l-għanijiet tal-kooperazzjoni msaħħa tkun ibbażata fuq il-proposta għal
Direttiva ppreżentata mill-Kummissjoni fit-28 ta’ Settembru 2011. Saret ukoll
referenza b’mod partikolari għall-bżonn li jiġu evitati azzjonijiet evażivi,
distorsjonijiet u trasferimenti lejn ġurisdizzjonijiet oħra.
(7)       Il-kooperazzjoni msaħħa
għandha tipprovdi l-qafas legali meħtieġ għall-istabbiliment ta’ sistema komuni
ta’ TTF fl-Istati Membri parteċipanti u tiżgura li l-karatteristiċi bażiċi
tat-taxxa jkunu armonizzati. Safejn ikun possibbli, l-inċentivi għall-arbitraġġ
fiskali u l-allokazzjoni għad-distorsjonijiet bejn is-swieq finanzjarji, kif
ukoll għall-possibilitajiet għal tassazzjoni doppja jew nuqqas ta' tassazzjoni,
kif ukoll azzjonijiet evażivi, għandhom b'hekk jiġu evitati.
(8)       Il-kundizzjonijiet stabbiliti
fl-Artikolu 20 tat-TUE u fl-Artikoli 326 u 329 tat-TFUE huma milħuqa.
(9)       Fil-laqgħa tal-Kunsill tad-29
ta' Ġunju 2012 intqal, u dan ġie kkonfermat fl-10 ta' Lulju 2012 li l-għan li
tiġi adottata sistema komuni ta' taxxa fuq it-tranżazzjonijiet finanzjarji ma
jistax jintlaħaq mill-Unjoni sħiħa. Konsegwentement, il-kundizzjoni stabbilita
fl-Artikolu 20(2) tat-TUE li l-kooperazzjoni msaħħa tista' tiġi adottata bħala
l-aħħar alternattiva, ġiet sodisfatta.
(10)     Il-qasam sostantiv li fih ser
isseħħ il-kooperazzjoni msaħħa, l-istabbiliment ta' sistema komuni ta' TTF fi
ħdan l-Unjoni, huwa qasam kopert mill-Artikolu 113 tat-TFUE u għalhekk kopert
mit-Trattati. 
(11)     Kooperazzjoni msaħħa fil-qasam
tal-istabbiliment ta' sistema komuni ta' TTF għandha l-għan li tiżgura t-tħaddim
tajjeb tas-suq intern. Fl-iskala ta' din il-kooperazzjoni, hija tevita
l-koeżistenza ta' reġimi nazzjonali differenti u għalhekk frammentazzjoni bla
bżonn tas-suq, kif ukoll problemi sussegwenti fil-forma ta’ distorsjonijiet
tal-kompetizzjoni, telf ta' kummerċ, kemm bejn il-prodotti, bejn l-atturi kif
ukoll bejn iż-żoni ġeografiċi u inċentivi għal operaturi biex jevitaw it-taxxi
permezz ta' operazzjonijiet b'valur ekonomiku baxx. Dawn il-kwistjonijiet huma
ta' relevanza partikolari fil-qasam konċernat, li huwa mmarkat minn bażijiet
tat-taxxa ferm mobbli. Għaldaqstant, dan jippromwovi l-għanijiet tal-Unjoni,
jipproteġi l-interessi tagħha u jirrinforza l-proċess ta’ integrazzjoni tagħha
skont l-Artikolu 20(1) tat-TUE.
(12)     It-twaqqif ta' sistema
armonizzata komuni ta' TTF mhux inkluż fil-lista ta’ oqsma ta’ kompetenza
esklużiva tal-Unjoni stipulata fl-Artikolu 3(1) tat-TFUE. Peress li sservi
il-funzjonament tas-suq intern, skont l-Artikolu 113 TFUE, din taqa' taħt
il-kompetenzi komuni tal-Unjoni fi ħdan it-tifsira tal-Artikolu 4 TFUE u għaldaqstant
taħt kompetenza mhux esklussiva tal-Unjoni.
(13)     Il-kooperazzjoni msaħħa
fil-qasam ikkonċernat tikkonforma mat-Trattati u mal-liġi tal-Unjoni, skont
l-Artikolu 326, TFUE. Skont l-Artikolu 326(2) TFUE, dan mhux se jdgħajjef
is-suq intern jew il-koeżjoni ekonomika, soċjali u territorjali, u lanqas ma
jikkostitwixxi ostakolu jew diskriminazzjoni għall-kummerċ bejn l-Istati Membri
jew ifixkel il-kompetizzjoni bejniethom.
(14)     Kooperazzjoni msaħħa fil-qasam
ikkonċernat tirrispetta l-kompetenzi, id-drittijiet u l-obbligi tal-Istati
Membri mhux parteċipanti, skont l-Artikolu 327 TFUE. Sistema bħal din ma
taffettwax il-possibbiltà għal Stati Membri mhux parteċipanti sabiex iżommu jew
jintroduċu TTF fuq il-bażi ta’ regoli nazzjonali mhux armonizzati. Sistema komuni
ta' TTF tattribwixxi drittijiet fiskali lill-Istati Membri parteċipanti biss
fuq il-bażi ta' fatturi ta' konnessjoni xierqa.
(15)     Suġġett għall-konformità ma’
kwalunkwe kundizzjonijiet ta’ parteċipazzjoni stabbiliti f’din id-Deċiżjoni,
il-kooperazzjoni msaħħa fil-qasam imsemmi hija miftuħa f’kull ħin għall-Istati
Membri kollha li jixtiequ jikkonformaw mal-atti diġà adottati fi ħdan dan
il-qafas skont l-Artikolu 328 tat-TFUE.
ADOTTA DIN ID-DEĊIŻJONI: 
Artikolu 1
[il-Belġju, il-Ġermanja,
il-Greċja, Spanja, Franza, l-Italja, l-Awstrija, il-Portugall, is-Slovenja u
s-Slovakkja] huma b’dan awtorizzati li jistabbilixxu bejniethom kooperazzjoni
msaħħa fil-qasam tal-istabbiliment ta’ sistema komuni ta’ taxxa fuq
it-tranżazzjonijiet finanzjarji, billi japplikaw id-dispożizzjonijiet rilevanti
tat-Trattati.
Artikolu 2
Din id-Deċiżjoni għandha tidħol fis-seħħ
dakinhar tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               COM(2011)
594.
[2]               Id-Direttiva
tal-Kunsill 2008/7/KE tat-12 ta' Frar 2008 rigward it-taxxi indiretti fuq
il-ġbir ta' kapital.
[3]               Istituzzjonijiet
finanzjarji, direttament jew indirettament, l-aktar li bbenefikaw minn
operazzjonijiet ta’ salvataġġ u garanzija (pre)finanzjament minn dawk li
jħallsu t-taxxa fl-Ewropa bejn l-2008 u l-2012. Dawn l-operazzjonijiet,
flimkien mat-tnaqqis tal-attività ekonomika minħabba t-tixrid tal-inċertezza
dwar l-istabbilità tas-sistema finanzjarja u ekonomika totali taw bidu għal
deterjorament tal-bilanċi tal-finanzi pubbliċi madwar l-Ewropa. Ukoll, ħafna
mis-servizzi finanzjarji u tal-assigurazzjoni huma eżentati mill-VAT.
[4]               P7_TA-(2012)0217.
[5]               ECO/321 –
CESE 818/2012 (ĠU C 181, 21.06.2012, p. 55).
[6]               CDR
332/2011 (ĠU C 113, 18.04.2012, p. 7).
[7]               It-TTF
kienet l-ewwel fuq l-aġenda tal-Kunsill dwar l-Affarijiet Ekonomiċi u
Finanzjarji tat-8 ta' Novembru 2011 u mbagħad fi tliet laqgħat sussegwenti
f'Marzu, Ġunju u Lulju 2012. Bejn Diċembru 2011 u Ġunju 2012 seba’ Laqgħat
tal-Grupp ta’ Ħidma tal-Kunsill dwar il-Mistoqsijiet tat-Taxxa – Tassazzjoni
Indiretta kienu dedikati dwar dan is-suġġett.
[8]               Id-Direttiva
tal-Kunsill 2008/7/KE dwar taxxi indiretti fuq il-ġbir ta’kapital, ĠU L 46,
21.2.2008, p. 11.‑{}‑
[9]               Ara
s-Sentenza tal-Qorti tal-Ġustizzja tal-1 ta’ Ottubru 2009, Kawża C-569/07,
punti 32-35, li jikkwota s-sentenza C-415/02 (ĠU C 282, 21.11.2009, p. 6).
[10]             Ara
t-Taqsima 4.3 ta' hawn fuq.
[11]             ĠU
C , , p. .
[12]             COM (2011) 594 finali
tat-28 ta' Settembru 2011.